ทดสอบแนวต้าน
*ภาพตลาดหุ้นไทยยังเป็นการปรับตัวขึ้นอย่างต่อเนื่อง ขึ้นมาปิดที่ระดับ 1,646.89 จุด บวกไป 11.04 จุด หรือ 0.67% ด้วยมูลค่าซื้อขาย 4.24 หมื่นล้านบาท ทำให้ “โมนิก้า” ต้องมานั่งทบทวนข่าวสารในช่วงถัดไป และคำตอบที่ได้ออกมาเป็นเสียงเดียวกันเสียส่วนใหญ่ ไล่เรียงมาจากหุ้นกลุ่มแบงก์ที่ประกาศผลการดำเนินงานไตรมาส 2 ออกมาเซอร์ไพรส์ตลาดได้หลาย ๆ เจ้า ถือเป็นข่าวในโทนบวกเติมเชื้อไฟให้สถานการณ์ของตลาดหุ้นไทยมีความหวังขึ้นไปอีกขั้น
19 ก.ค. 2561

เจาะกระดาน : โมนิก้าและทีมงาน
*ภาพตลาดหุ้นไทยยังเป็นการปรับตัวขึ้นอย่างต่อเนื่อง ขึ้นมาปิดที่ระดับ 1,646.89 จุด บวกไป 11.04 จุด หรือ 0.67% ด้วยมูลค่าซื้อขาย 4.24 หมื่นล้านบาท ทำให้ “โมนิก้า” ต้องมานั่งทบทวนข่าวสารในช่วงถัดไป และคำตอบที่ได้ออกมาเป็นเสียงเดียวกันเสียส่วนใหญ่ ไล่เรียงมาจากหุ้นกลุ่มแบงก์ที่ประกาศผลการดำเนินงานไตรมาส 2 ออกมาเซอร์ไพรส์ตลาดได้หลาย ๆ เจ้า ถือเป็นข่าวในโทนบวกเติมเชื้อไฟให้สถานการณ์ของตลาดหุ้นไทยมีความหวังขึ้นไปอีกขั้น
*นอกเหนือจากข่าวโทนบวกแล้ว สิ่งที่ได้เห็นเป็นการพยายามถีบตัวของดัชนีมาตลอดครึ่งเดือน จนขึ้นมาถึงจุดที่เกิดแนวรับแข็งแกร่ง เป็นสัญญาณที่บ่งบอกว่าดัชนีมีโอกาสไปต่อได้สูง ส่วนที่เหลือคงเป็นเรื่องของผลประกอบการของบริษัทจดทะเบียนที่เหลือว่าจะออกมาดี พาดัชนีวิ่งทะลุเป้าได้หรือไม่ เพราะหากผลประกอบการออกมาไม่สวยงามอาจจะทำให้ตลาดวายเสียก่อนนะสิเจ้าค่ะ
*อีกปัจจัยที่ทำให้ตลาดหุ้นไทยปรับขึ้นแบบไม่ห่วงหน้าพะวงหลัง เป็นเรื่องการดันหุ้นของกองทุน ล่าสุดเข้าเก็บหุ้นอีก 1.89 พันล้านบาท ดันดัชนีขึ้นไปทดสอบแนวต้าน 1,650 จุด ส่วนเหล่าบรรดาแมงเม่าติดปีกถือโอกาสขายทำกำไรช่วงขาขึ้นออกมา 1.50 พันล้านบาท ถือคติ “PLAY SAFE” ยอมขายหมูดีกว่าขายขาดทุนเพราะเหตุการณ์ที่ผ่านมาทำให้เห็นว่าอนาคตเป็นสิ่งไม่แน่นอนใช่ไหมเจ้าค่ะ…อิอิ
*อย่างในรายของ EA มีแรงซื้อเข้ามารอบใหม่ ทำให้หุ้นคึกคักอีกครั้ง ล่าสุดวิ่งขึ้นมาปิดที่ 35 บาท บวกไป 2 บาท หรือขึ้นไป 6.06% ด้วยมูลค่าการซื้อขาย 1.04 พันล้านบาท ถือเป็นการจุดกระแสหุ้นขึ้นมาอีกครั้งจากความหวังที่ว่าผลงานจะยังคงอัดแน่นด้วยคุณภาพเหมือนเดิม หนุนให้ราคาหุ้นวิ่งทะลุแนวต้าน 35 บาทได้ไม่ยาก งานนี้หากทุกอย่างเป็นไปตามเป้าจะได้เห็นหุ้นแรลลี่ยาวแน่นอนเจ้าค่ะ
*มาที่หุ้นสินเชื่ออย่าง SAWAD หลังมีข่าว พ.ร.บ.คุมสินเชื่อลีสซิ่ง (Non bank) ทำเอานักลงทุนเกิดอาการแพนิกจนหุ้นตกจากที่สูงลงมาย่ำอยู่กับที่ตลอด 2 เดือนเต็ม วานนี้ได้เห็นราคาหุ้นดีดขึ้นมาปิดที่ระดับ 33.25 บาท บวกไป 2.25 บาท หรือขึ้นไป 7.26% ด้วยมูลค่าการซื้อขาย 514.85 ล้านบาท ยืนเหนือแนวเส้นค่าเฉลี่ย 25 วันได้สำเร็จ ส่งผลให้ภาพของหุ้นต่อจากนี้มีแนวโน้มวิ่งได้อีกไกลนะเจ้าค่ะจะบอกให้
*ส่วนดาวเด่นปิโตรเลียมอย่าง IVL เดินหน้าขยายกิจการรัว ๆ ล่าสุดได้ฤกษ์ซื้อกิจการที่ 6 ในรอบ 7 เดือน ด้วยการควบธุรกิจครบวงจรต้นน้ำยันปลายน้ำ ถึงได้เห็นหุ้นวิ่งขึ้นมาปิดที่ 57.25 บาท บวกไป 1.25 บาท หรือขึ้นไป 2.23% มูลค่าซื้อขาย 1.05 พันล้านบาท ถือเป็นจังหวะ Follow buy ของเหล่ามิตรรักแฟนเพลง เพราะช็อตต่อไปหากธุรกิจไปได้สวยจะยิ่งเพิ่มแวลูให้บริษัทได้อีกยาวแน่นอนเจ้าค่ะ
*เช่นเดียวกัน DELTA ได้เห็นการไล่ราคามาต่อเนื่อง จนวานนี้ขึ้นมาปิดที่ระดับ 66.50 บาท บวกไป 2.75 บาท หรือขึ้นไป 4.31% มูลค่าซื้อขาย 166.03 ล้านบาท “โมนิก้า” มองเป็นเรื่องของปัจจัยพื้นฐานที่ดีขึ้นต่อเนื่อง นักเล่นหุ้นถึงไล่ราคากันอย่างไม่รู้จักเหน็ดเหนื่อย ภาพการลงทุนทุกอย่างดูดีขนาดนี้ สิ่งที่ต้องติดตามต่อไปนี้คงมีแค่รอวันเวลาประกาศตัวเลขไตรมาส 2 ว่าจะออกมาดีเหมือนที่คิดหรือเปล่า
*ต่างกับ AH ที่ภาพการลงทุนยังคงเป็นขาลงอย่างเห็นได้ชัด วานนี้ราคาหุ้นปักหัววกกลับลงมาแอ้งแม้งอยู่แถว ๆ 28 บาท มาปิดที่ 28.75 บาท ปรับตัวลดลง 2.25 บาท หรือลงไป 7.26% ด้วยมูลค่าซื้อขาย 166.33 ล้านบาท จากปัจจัยเสี่ยงการขึ้นภาษีนำเข้ารถยนต์ทั่วโลกของมะกันทำให้บรรยากาศการลงทุนที่อึมครึมอยู่แล้วยิ่งหนักขึ้นไปอีกยังไงล่ะเจ้าค่ะ
*เม้าท์ส่งท้ายกันที่ MK หลังเห็นแรงดันหุ้นแบบสุดลิ่มทิ่มประตูกันครึกโครมอีกครั้ง หลังสตอรี่ขายกิจการให้กับ SPALI ที่สร้างเสียงฮือฮาจนหุ้นวิ่งเป็นม้าคึกไปแล้วรอบหนึ่ง วานนี้หุ้นดีดขึ้นมารอบใหม่ปิดที่ระดับ 4.64 บาท ปรับตัวขึ้น 0.46 บาท หรือขึ้นไป 11% ด้วยมูลค่าซื้อขาย 311.17 ล้านบาท วิ่งเหนือราคาเทนเดอร์ฯ 4.10 บาท ไปถึง 13% เหตุการณ์ที่เกิดขึ้นมันบ่งบอกอะไรได้หลาย ๆ อย่าง ซึ่งล้วนแล้วแต่การใช้วิจารณญาณในการรับชมนะเจ้าค่ะ…อิอิ